SET ปิดลบ 8 จุด ตามตปท. หวั่นเศรษฐกิจถดถอย จับตา GDP สหรัฐคืนนี้
SET ปิดลบ 8 จุด ตามตปท. หวั่นเศรษฐกิจถดถอย จับตา GDP สหรัฐคืนนี้ พร้อมให้แนวต้าน 1,590-1,600 จุด แนวรับ 1,570-1,580 จุด
SET ปิดลบ 8 จุด ตามตปท. หวั่นเศรษฐกิจถดถอย จับตา GDP สหรัฐคืนนี้ พร้อมให้แนวต้าน 1,590-1,600 จุด แนวรับ 1,570-1,580 จุด
29 มิ.ย. 2565

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลง ตามทิศทางตลาดหุ้นต่างประเทศที่ปรับตัวลดลง จากความกังวลการชะลอตัวของเศรษฐกิจสหรัฐฯ ซึ่งเป็นประเทศเศรษฐกิจขนาดใหญ่ของโลก หลังดัชนีความเชื่อมั่นผู้บริโภคของสหรัฐเมื่อคืนนี้ออกมาต่ำกว่าที่ตลาดคาด ทำให้มีความกังวลในเรื่องเศรษฐกิจถดถอยกลับมาอีกครั้ง
ขณะเดียวกันคาดว่าจะมีแรงกดดันจากปิดสัญญา TFEX ซีรีย์ S50M22 ในช่วงสิ้นงวดไตรมาส 2/65 มาเป็นซีรีย์ S50U22 ซึ่งเป็นอีกหนึ่งปัจจัยที่กดดันต่อดัชนีตลาดหุ้นไทยในวันนี้ แต่ในภาพรวมมูลค่าการซื้อขายในวันนี้ไม่ค่อยมาก ซึ่งมองว่าอาจจะเป็นการพักตัวในระยะสั้น หลังจากรีบาวด์กลับขึ้นมา
สำหรับแนวโน้มตลาดหุ้นไทยในวันพรุ่งนี้คาดว่าแกว่งไซด์เวย์ โดยที่ยังต้องติดตามปัจจัยการประกาศตัวเลข GDP ของสหรัฐฯไตรมาส 1/65 จะออกมาเป็นอย่างไร ซึ่งตลาดคาดไว้ที่ติดลบ 1.5% รวมถึงการติดถามถ้อยแถลงของประธานธนาคารกลางสหรัฐฯ (เฟด) ที่เข้าร่วมประชุม ECB FORUM ในเรื่องความเห็นหรือส่งสัญญาณในเรื่องดอกเบี้ยและทิศทางเศรษฐกิจสหรัฐอย่างไร และการประชุมโอเปค พลัส ซึ่งมีผลต่อทิศทางราคาน้ำมัน
โดยให้แนวต้าน 1,590-1,600 จุด แนวรับ 1,570-1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 3,072.18 ล้านบาท ปิดที่ 35.00 บาท ราคาไม่เปลี่ยนแปลง
AOT มูลค่าการซื้อขาย 2,896.94 ล้านบาท ปิดที่ 71.00 บาท ลดลง 1.00 บาท
EA มูลค่าการซื้อขาย 2,249.82 ล้านบาท ปิดที่ 81.75 บาท ลดลง 1.25 บาท
ADVANC มูลค่าการซื้อขาย 2,126.20 ล้านบาท ปิดที่ 199.00 บาท ลดลง 5.00 บาท
JMT มูลค่าการซื้อขาย 1,748.28 ล้านบาท ปิดที่ 76.25 บาท เพิ่มขึ้น 0.50 บาท